PATVIRTINTA

Kauno kolegijos direktoriaus

2013 m. liepos 2 d. įsakymu Nr. 1-204

**KAUNO KOLEGIJOS AKADEMINĖS ETIKOS KODEKSAS**

1. **BENDROSIOS NUOSTATOS**
   1. Kauno kolegijos (toliau – Kolegijos) akademinės etikos kodeksas (toliau – Etikos kodeksas) nustato Kolegijos bendruomenės narių (administracijos, dėstytojų ir kitų darbuotojų bei studijuojančiųjų) veiklos ir elgesio vertybines ir etines normas.
   2. Etikos kodekso paskirtis – palaikyti ir skatinti sąžiningumą, pagarbą žmogaus orumui ir jo teisėms, toleranciją, teisingumą, profesinę atsakomybę.
   3. Kodeksas remiasi Visuotine žmogaus teisių deklaracija, Europos žmogaus teisių ir pagrindinių laisvių apsaugos konvencija, Pasaulinio organizacijų tinklo „Global Compact“ socialinės atsakomybės principais, Europos Lietuvos Respublikos Konstitucija, Lietuvos Respublikos įstatymais, Kauno kolegijos Statutu bei Kauno kolegijos veiklos dokumentais.
   4. Etikos kodekse vartojamos pagrindinės sąvokos:

**Administracijos darbuotojai** – Kolegijos personalas, administruojantis Kolegijos akademinę ir ūkio veiklą.

**Akademinis sąžiningumas** – moraliniais principais grindžiami reikalavimai, kurių turi laikytis akademinės bendruomenės nariai. Akademinis sąžiningumas draudžia plagijavimą, nusirašinėjimą, duomenų falsifikavimą, **studijų darbų** (tarpinių atsiskaitymų, savarankiškų darbų, egzaminų, projektų) klastojimą, naudojimąsi pašaline pagalba, svetimo studijų darbo pateikimą kaip savo, **studijų darbų** rašymą arba kitokio pobūdžio užduočių atlikimą kitiems studijuojantiesiems, vieno dalyko studijų darbo pateikimą atsiskaitant už kitą dalyką ir kt.

**Etikos komitetas**  **–** kolegijos organas, atsakingas už Akademinės etikos kodekso laikymosi Kolegijoje priežiūrą ir Akademinės etikos kodekso pažeidimo atvejų nagrinėjimą.

**Interesų konfliktas** – situacija, kai Kolegijoje dirbantis ar studijuojantis asmuo, atlikdamas pareigas ar vykdydamas pavedimą, privalo priimti sprendimą ar dalyvauti jį priimant, ar įvykdyti pavedimą, kurie susiję ir su jo privačiais interesais.

**Kolegijos bendruomenė** – administracijos, pedagoginio personalo darbuotojai, mokslo ir meno taikomosios veiklos ir kiti darbuotojai bei studijuojantieji.

**Kolegijos darbuotojai** – personalas, kurį sudaro administracijos, pedagoginio personalo, mokslo ir meno taikomosios veiklos bei kitų veiklų darbuotojai, būtini Kolegijos akademinei ir ūkinei veiklai vykdyti.

**Konfidenciali informacija** – tai tokia informacija, kurią sužinojo asmuo, dirbantis įstaigoje pagal darbo sutartį arba teikiantis paslaugas pagal paslaugų teikimo sutartį, ir priklausanti įstaigai arba įstaigos užsakovams, kuri turi vertę dėl to, kad jos nežino tretieji asmenys ir negali būti laisvai jiems prieinama apie įstaigos darbuotojų sukurtus intelektinės veiklos produktus arba jų dalis, apie atliekamus tyrimus ir (arba) jų rezultatus, esamų darbuotojų atlyginimus ir darbo sąlygas, taip pat bet kokius kitus duomenis, susijusius su įstaigos vykdoma veikla, išskyrus tą informaciją, kuri privalo būti viešai skelbiama. Konfidencialia informacija taip pat laikoma informacija apie trečiuosius asmenis arba susijusi su trečiaisiais asmenimis, kurią asmuo sužinojo atlikdamas savo darbo funkcijas pagal darbo arba paslaugų teikimo sutartį, sudarytą su įstaiga.

**Studijuojantieji** – studentai ir klausytojai. Studentai yra asmenys, kurie studijuoja Kolegijoje pagal studijų programas; studento ir Kolegijos santykiai įforminami studijų sutartimi; standartines studijų sutarties sąlygas nustato Lietuvos Respublikos Švietimo ir mokslo ministerija. Klausytojai yra asmenys, kurie studijuoja pagal neformaliojo švietimo programas arba atskirus studijų dalykus (jų grupes); klausytojo ir Kolegijos santykiai įforminami sutartimi Kolegijos nustatyta tvarka.

**Taikomieji moksliniai tyrimai** – originalūs eksperimentiniai ir (arba) teoriniai pažinimo darbai, pirmiausia skiriami specifiniams praktiniams tikslams pasiekti arba uždaviniams spręsti.

**Taikomoji mokslo veikla –** mokslinių tyrimų ir praktinės patirties sukauptu pažinimu paremti sistemingi darbai, kurių tikslas – kurti naujas medžiagas, produktus ir įrenginius, diegti naujus procesus, sistemas ir paslaugas arba iš esmės tobulinti jau sukurtus ar įdiegtus.

**Meno taikomoji veikla** – kūrybine veikla ir praktine patirtimi sukauptu pažinimu paremti meniniai darbai, kuriuos liudija: kūriniai ar/ir renginiai (dailės, dizaino darbai, parodos, projektai ir panašiai), pristatyti ar kitaip įgyvendinti užsienio ar Lietuvos koncertų salėse, teatruose, meno festivaliuose ar konkursuose, meno galerijose, muziejuose, pastatuose, jų eksterjeruose ar interjeruose, aikštėse ir kitose viešose vietose; ar įdiegti į gamybą, išspausdinti leidiniuose ar įrašyti garso ar vaizdo įrašuose.

**Pedagoginis personalas** – Kolegijos dėstytojai, kurių pareigybės yra docentas, lektorius ir asistentas; praktinį mokymąsi organizuojantys asmenys, įdarbinti Kolegijoje.

1. **BENDROSIOS KAUNO KOLEGIJOS BENDRUOMENĖS ETIKOS NORMOS**
   1. Kiekvienas Kolegijos bendruomenės narys, laikydamasis šio Etikos kodekso nuostatų ir pripažindamas svarbiausias Kolegijos vertybes – atsakomybę, profesionalumą, atvirumą, minties laisvę, pagarbą ir bendruomeniškumą – įsipareigoja:
      1. Savo veikloje vadovautis tarptautiniais ir Lietuvos Respublikos teisės aktais, reglamentuojančiais aukštąjį mokslą ir darbo santykius, darbo sutartimi ir kolegijos vidaus tvarką nustatančiais dokumentais.
      2. Gerbti kiekvieno Kolegijos bendruomenės nario teises, pareigas, orumą.
      3. Savo veikloje vienodai elgtis su kiekvienu Kolegijos bendruomenės nariu, nepaisant jo amžiaus, lyties, lytinės orientacijos, negalios, išvaizdos, rasės, etninės priklausomybės, socialinės padėties, kalbos, religinių ir politinių įsitikinimų, nuosavybės, kilmės ar kitais pagrindais.
      4. Visuomet elgtis teisingai, nepiktnaudžiauti jam suteiktomis galiomis.
      5. Būti nešališku ir neturėti asmeninio išankstinio nusistatymo priimant sprendimus.
      6. Netoleruoti atvejų, susijusių su korupcija ir / ar akademiniu nesąžiningumu.
      7. Teisės aktų nustatyta tvarka teikti reikiamą informaciją (jeigu ji nėra ribojama arba konfidenciali) Kolegijos bendruomenei ir kitiems asmenims apie Kolegijos veiklą ir / ar kitus Kolegijos bendruomenės narius.
      8. Elgtis mandagiai, pagarbiai, nepažeidžiant kito Kolegijos bendruomenės nario teisių ir laisvių.
      9. Nemenkinti Kolegijos vardo visuomenei nepriimtinu elgesiu.
      10. Nenaudoti Kolegijos vardo politinei ir / ar religinei reklamai asmeniniais tikslais.
      11. Tausoti Kolegijos turtą, nenaudoti jo privačiai, politinei ir / ar religinei veiklai ar asmeniniams poreikiams tenkinti ir netoleruoti tokio kitų elgesio.
      12. Objektyviai vertinti Kolegijos bendruomenės narių – darbuotojų ir studijuojančiųjų – žinias, kompetenciją, veiklą ir elgesį.
      13. Nepiktnaudžiauti tarnybine padėtimi, turima galia ir savo vardu, siekiant globoti šeimos narius, artimuosius, giminaičius ir draugus, juos proteguoti profesinėje veikloje.
      14. Nerekomenduojama turėti tiesioginio pavaldumo santykius ar eiti pareigas viename Kolegijos struktūriniame padalinyje (katedroje, centre, skyriuje, fakultete ir kt.) asmenims, kuriuos sieja artimi giminystės ir / ar svainystės ryšiai (tėvai, įtėviai, globėjai, broliai, seserys ir jų vaikai, seneliai, sutuoktiniai, partneriai, vaikai, įvaikiai, globotiniai, jų sutuoktiniai ir jų vaikai, sutuoktinių tėvai, broliai, seserys ir jų vaikai).
2. **KOLEGIJOS DARBUOTOJŲ ETIKOS NORMOS**

3.1. Kolegijos darbuotojai atsakingai vykdo visas pareigas, kurios pateikiamos pareiginiuose nuostatuose.

3.2. Kolegijos aukščiausio lygio ir žemesnių lygių vadovų santykiai su kitais Kolegijos darbuotojais, partneriais ir studijuojančiaisiais grindžiami pagarbos, nešališkumo, geranoriškumo, nediskriminavimo ir tolerancijos, akademinio bendradarbiavimo ir skaidrumo principais.

3.3. Su visų lygių vadovais bendraujama vykdant teisėtus jų nurodymus ir pasiliekant teisę taktiškai reikšti savo nuomonę.

3.4. Kolegijos darbuotojai neviešina konfidencialios informacijos apie Kolegijos darbuotojus, partnerius ir studijuojančiuosius nesant specialaus pagrindo (asmens sutikimo, teisinio pagrindo, naudos asmeniui arba numatomos žalos kitiems), neatskleidžia informacijos apie asmens nuobaudas tretiesiems asmenims.

3.5. Konfidencialia informacija laikytina įstaigos darbuotojų sveikatos duomenys, atlyginimai, asmens kodai, socialinio draudimo numeriai, privačių telefonų numeriai, namų adresai, asmeninis el. paštas, tautybė, sąskaitos banke numeriai, slaptažodžiai prisijungti prie e. bankininkystės sistemos, kita individuali informacija – darbuotojų politinė veikla, seksualinė orientacija, religijos išpažinimas.

3.6. Kolegijos vadovai atsako už priimamus sprendimus, užtikrina priimamų veiksmų viešumą, pateikia priimamų sprendimų motyvus, teisingai ir tolygiai paskirsto darbą pavaldiems darbuotojams, atsižvelgia į pavaldžių darbuotojų pasiūlymus, gina Kolegijos bendruomenės interesus.

3.7. Kolegijos darbuotojai neaptarinėja darbuotojų darbo nesėkmių su kitais darbuotojais ir studijuojančiaisiais, išskyrus tuos atvejus, kai atvejai susiję su darbuotojų darbo pažeidimais, pareigų nevykdymu.

3.8. Kolegijos darbuotojai neaptarinėja studijuojančiųjų akademinių nesėkmių su kitais darbuotojais ir studijuojančiaisiais, išskyrus tuos atvejus, kai vertinamos studentų apeliacijos, aptariami egzaminų ar įskaitų rezultatai ir kiti akademiniai klausimai, kurių objektyvus sprendimas akivaizdžiai pateisina minėtų nesėkmių aptarimą.

3.9. Kolegijos darbuotojai nesinaudoja asmeniniais tikslais Kolegijos nuosavybe ar valstybės patikėtais materialiniais bei finansiniais resursais, nepriima dovanų ar paslaugų, išskirtinių lengvatų iš asmenų ar organizacijų, nes šie veiksmai gali sukelti viešųjų ir privačių interesų konfliktą.

3.10. Studijuojančiųjų teorinių žinių ir praktinių įgūdžių vertinimas turi būti teisingas, objektyvus ir sąžiningas, suderintas Kauno kolegijos studijų tvarka ir dėstomo dalyko tikslais.

3.10.1. Kolegijos bendruomenė privalo principingai reaguoti į studijuojančiųjų ir darbuotojų akademinio sąžiningumo principų nesilaikymą.

3.10.2. Pedagoginiam personalui privaloma studijuojančiųjų žinias ir gebėjimus vertinti objektyviai, atsižvelgiant į jų studijų rezultatų pasiekimo lygį.

3.10.3. Studijuojančiųjų vertinimas negali būti siejamas su asmeninėmis simpatijomis ar antipatijomis, lytimi, rase, tautybe, amžiumi, negalia, religija, asmens dalyvavimu politinėje, visuomeninėje ar kitokioje su studijomis nesusijusioje veikloje ir kitais socialiniais aspektais.

3.10.4. Pedagoginiam personalui nedera siekimas užmegzti intymius santykius su studijuojančiaisiais, su kuriais sieja dėstomas kursas, vadovavimas tiriamajam darbui ar kitaip pasireiškiantis tiesioginis akademinis santykis.

3.10.5. Nerekomenduotinas pedagoginio personalo vaidmens prisiėmimas šeimos nario, artimo draugo, verslo partnerio atžvilgiu (egzaminavimas, vadovavimas baigiamiesiems darbams ir pan.) tais atvejais, kai esama galimybės išvengti tokio vaidmens.

3.10.6. Pedagoginiam personalui neleistina akademinių užsiėmimų metu ar kaip nors kitaip viešai akademinėje erdvėje naudoti svetimą autorinį kūrinį, komercinę paslaptį sudarančią informaciją arba kitokią informaciją, kurios naudojimą nusako autoriaus teises reglamentuojantys teisės aktai.

1. **BENDRUOMENĖS NARIŲ, VYKDANČIŲ TAIKOMĄJĄ MOKSLO (MENO) VEIKLĄ, ETIKOS NORMOS**

4.1. Kauno kolegijos bendruomenės nariai, atlikdami taikomosios mokslo (meno) veiklos projektus, turi užtikrinti, kad projektai atitiktų Kolegijos bendruosius interesus.

4.2. Kolegijos bendruomenės nariai atliekamą taikomąją mokslo (meno) veiklą grindžia savanoriško dalyvavimo principu, nežemindami žmogaus teisių ir orumo.

4.3. Kolegijos bendruomenės nariai taikomąją mokslo (meno) veiklą grindžia minties laisve, idėjų sklaida ir tiesos siekimu, paisydami sąžiningo tyrimo nuostatos. Tokią nuostatą pažeidžia:

4.3.1. empirinio tyrimo duomenų, meno kūrinio padirbimas arba manipuliavimas;

4.3.2. svetimos idėjos, teksto, išradimo, meno kūrinio, metodikos pateikimas nuslepiant autorystę;

4.3.3. empirinio tyrimo duomenų, kompiuterinių programų, empirinės medžiagos pavyzdžių, rankraščio, meno kūrinio vagystė arba sąmoningas sugadinimas;

4.3.4. taikomajai mokslo (meno) veiklai talkinusių asmenų ar organizacijų indėlio nutylėjimas;

4.3.5. sąmoningas gautų duomenų, prieštaraujančių tyrimo hipotezei, nutylėjimas ir/arba sąmoningai klaidinantis informacijos apie tyrimo metodiką pateikimas;

4.3.6. netikslus tyrimo koncepcijos, procedūros, metodų ir duomenų aprašymas, sukuriantis kliūtis patikrinti duomenų patikimumą;

4.3.7. pirminių šaltinių ir publikacijų autorystės nepateikimas;

4.3.8. nekorektiškas, tendencingas kitų asmenų, atlikusių taikomąją mokslo (meno) veiklą, kritikavimas ir sąmoningas menkinimas dėl asmeninės antipatijos, konkurencijos, politinių ar kitokių motyvų.

1. **STUDIJUOJANČIŲJŲ ETIKOS NORMOS**

5.1. Studijuojantieji bendruomenės nariai, pripažindami žinojimą, tiesą ir supratimą aukščiausiomis vertybėmis ir tikėdamiesi teisingo savo laimėjimų įvertinimo, įsipareigoja vadovautis akademinio sąžiningumo nuostata. Nuostatą pažeidžia:

5.1.1. nusirašinėjimas nuo kitų studijuojančiųjų, „paruoštukių“, specialios įrangos ir kitų neleistinų priemonių naudojimas;

5.1.2. naudojimasis kitų studijuojančiųjų darbais arba jų rezultatais;

5.1.3. to paties darbo pateikimas atsiskaitant už kelis dalykus, išskyrus atvejus, kai gaunamas pedagoginio personalo sutikimas;

5.1.4. atsiskaitymas už kitą asmenį;

5.1.5. studijų darbų įvertinimo ištaisymas siekiant gauti geresnį įvertinimą;

5.1.6. dėstytojų parašų, pažymių ir studijų dokumentų padirbimas;

5.1.7. skirtų užduočių (savarankiškų darbų, tarpinių atsiskaitymų) rezultatų padirbimas;

5.1.8. neteisėto atlygio už akademines ir kitas paslaugas siūlymas tiesiogiai ar per kitus asmenis;

5.1.9. svetimo teksto percitavimas ar idėjos perpasakojimas nenurodant tikslaus šaltinio;

5.1.10. pagalbos kitiems asmenims, atliekantiems akademinio nesąžiningumo veiksmus, suteikimas.

5.2. Studijuojantieji, bendraudami su kitais Kauno kolegijos bendruomenės nariais, įsipareigoja:

5.2.1. gerbti kitų Kolegijos bendruomenės narių nuomonę, pastabas reikšti korektiškai;

5.2.2. tolerantiškai vertinti kitų Kolegijos bendruomenės narių asmenines savybes;

5.2.3. neaptarinėti konfidencialios informacijos apie kitus Kolegijos bendruomenės narius;

5.2.4. racionaliai ir atsakingai naudoti Kolegijos išteklius (kompiuterinę ir laboratorijų įrangą, medžiagas, bibliotekų inventorių ir kitus dalykus).

**6. Etikos kodekso taikymas**

6.1. Kiekvienas Kolegijos bendruomenės narys pats įsipareigoja laikytis šio Etikos kodekso nuostatų ir netoleruoti jo pažeidimų.

6.2. Kolegijos Etikos kodekso pažeidimo atvejus nagrinėja Etikos komitetas, kurio sudėtį tvirtina Kauno kolegijos direktorius. Etikos komiteto veiklą reglamentuoja Kauno kolegijos Statutas, šis Etikos kodeksas ir Etikos komiteto veiklos nuostatai.

6.3. Etikos komitetą sudaro 7 nariai, į kurį 4 narius deleguoja Kauno kolegijos Akademinė taryba, 2 narius – Kauno kolegijos Studentų atstovybė, 1 narį – Kauno kolegijos darbuotojų profesinė sąjunga. Etikos komiteto veiklos kadencija – 3 metai.

6.4. Apie Kolegijos Etikos kodekso pažeidimus Kolegijos bendruomenės nariai raštu praneša Etikos komitetui. Anoniminiai pranešimai nenagrinėjami. Pranešimai apie Etikos kodekso pažeidimus yra konfidenciali informacija, todėl Etikos komitetas turi užtikrinti, kad informacija apie pranešimą pateikusį asmenį nebūtų paviešinta asmenims, nesusijusiems su Etikos komiteto veikla.

6.5. Etikos komitetas, gavęs raštišką pranešimą apie Etikos kodekso pažeidimus ir nustatęs etikos pažeidimą, priima sprendimą ir per Etikos komiteto veiklos nuostatuose nustatytą laikotarpį apie jį informuoja Kolegijos vadovybę, pranešimą pateikusį asmenį ir Etikos kodekso pažeidėją.

6.6. Kolegijos vadovybė, gavusi Etikos komiteto sprendimą, ir atsižvelgusi į Etikos komiteto rekomendacijas dėl poveikio priemonių taikymo, gali imtis jos įgaliojimus atitinkančių poveikio priemonių prieš Etikos kodekso pažeidėją.

6.7. Galimos šios poveikio priemonės prieš Etikos kodekso pažeidėją:

6.7.1. asmeninis įspėjimas (viešai neatskleidžiant informacijos apie Etikos kodekso pažeidimą),

6.7.2. viešas įspėjimas (viešai atskleidžiant informaciją apie Etikos kodekso pažeidimą),

6.7.3. drausminė nuobauda pagal Lietuvos Respublikos Darbo kodekso 237 straipsnį.

6.8. Etikos komiteto sprendimas dėl Kolegijos bendruomenės narių ir Studijuojančiųjų Etikos kodekso nuostatų pažeidimo neskundžiamas.

*6.8. punktas pakeistas 2014 m. sausio 14 d. įsakymu Nr.* [*1*](http://vps.kauko.lt/K2K_FILES/2013-11/1052358170_1.pdf)*-23*

**7. Baigiamosios nuostatos**

7.1. Etikos kodeksas skelbiamas viešai Kolegijos interneto svetainėje ir Kolegijos elektroninių dokumentų sąvade.

7.2. Kiekvienas Kolegijos bendruomenės narys privalo savo veikloje vadovautis šiuo Etikos kodeksu.

7.3. Jeigu Kolegijos bendruomenės nario elgesys administravimo ir akademinėje veikloje nėra reglamentuotas teisės aktų, Kolegijos statuto ar šio Etikos kodekso, jis privalo laikytis bendrųjų etikos principų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA:

Akademinės tarybos 2013-02-21 posėdžio

protokolu Nr. (2.2.)-3-4